Normalt kan der gå 15 år mellem, at blomsten Amorphophallus titanum blomstrer.

Ikke desto mindre er den såkaldte "penis-blomst" for tredje gang på bare seks år i blomst i Botanisk Have i København.

Det skriver Statens Naturhistoriske Museum i en pressemeddelelse.

Jeg giver nogle gange planten en hjemmelavet gødningscocktail, som jeg helst ikke vil afsløre indholdet af, men den gavner helt sikkert planten Rasmus Kloster, gartner i botanisk have

Blomsten, der har en forfærdelig stank af ådsel, undrer gartner Rasmus Kloster, der kalder det et "usædvanligt held", at den særlige blomst igen er i fuld flor.

Genetisk pragteksemplar

- Vi har et genetisk pragteksemplar, og den bliver passet og plejet efter bedste evne. Jeg giver nogle gange planten en hjemmelavet gødningscocktail, som jeg helst ikke vil afsløre indholdet af, men den gavner helt sikkert planten.

- Men generne spiller en stor rolle, og nu - hvor den blomstrer for tredje gang på seks år, og hvor vi næsten kan stille uret efter den - vil jeg slet ikke blive overrasket, hvis den blomstrer igen om to år, siger Rasmus Kloster i pressemeddelelsen.

Både i 2012 og 2014 stod flere tusinder i meterlange køer for at komme ind og se den ildelugtende blomst. Hver gang blomsten har blomstret, er det blevet kaldt en vaskeægte sensation.